На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15, 16. пасус 2. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14 и 54/14 – др. одлука, 37/16, 29/17, 24/2019, 66/2020 и 38/2021), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ МОЦНЄНЯ ЯЗИЧНИХ КОМПЕТЕНЦИЙОХ ШКОЛЯРОХ ОСНОВНИХ И ШТРЕДНЇХ ШКОЛОХ У АП ВОЙВОДИНИ ЗА 2025. РОК**

**Общи одредби**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох у обласци моцнєня язичних компетенцийох школярох основних и штреднїх школох у Автономней покраїни Войводини (у дальшим тексту: АП Войводина), у складзе з апроприяциями яки одобрени з Одлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Висина средствох**

**Член 2.**

Средства хтори обезпечени зоз Покраїнску скупштинску одлуку о буджету Автономней покраїни Войводини за 2025. рок за финансованє и софинансованє програмох и проєктох у обласци моцнєня язичних компетенцийох школярох основних и штреднїх школох у Автономней покраїни Войводини виноша 700.000,00 динари и то: 600.000,00 за уровень основного образованя и 100.000,00 динари за уровень штреднього образованя и воспитаня.

**Наменка средствох**

**Член 3.**

Средства наменєни за финансованє и софинансованє програмох и проєктох у обласци основного и штреднього образованя и воспитаня, хтори ше одноша на моцнєнє язичних компетенцийох школярох основних и штреднїх школох, припаднїкох националних заєднїцох, хтори на наставу ходза на мацеринским, меншинским язику, прейґ орґанизованя и реализациї окружних и медзиокружних змаганьох зоз знаня язика (мадярски, румунски, словацки, руски и горватски язик) и язичней култури, а у складзе зоз Календаром змаганьох и смотрох школярох основних и штреднїх школох хтори приноши министерство цо компетентне за обласц образованя.

**Право на додзельованє средствох**

**Член 4.**

Право на додзельованє средствох маю установи основного и штреднього образованя и воспитаня на териториї АП Войводини, чий снователь Република Сербия, автономна покраїна або єдинка локалней самоуправи, а хтори домашнї окружних и медзиокружних змаганьох зоз знаня язика (мадярски, румунски, словацки, руски и горватски язик) и язичней култури (у дальшим тексту: хаснователє).

**Способ додзельованя средствох**

**Член 5.**

Програми и проєкти зоз члена 1. того правилнїка ше финансує и софинансує прейґ конкурса (у дальшим тексту: конкурс), хтори ше розписує найменєй раз у року, у складзе зоз финансийним планом Секретарияту.

Конкурс облапя податки о назви акта на основи хторого ше розписує конкурс, висину вкупних средствох хтори предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

**Член 6.**

Конкурс ше обявює у «Службених новинох Автономней покраїни Войводини» и на интернет-боку Секретарияту, а информацию о явним конкурсу и адресу интернет-презентациї на хторей обявени конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

Конкурс або информацию о явним конкурсу и адресу интернет-презентациї на хторей обявени конкурс мож обявиц и на язикох националних меншинох – националних заєднїцох хтори ше службено хаснує у роботи орґанох Автономней покраїни Войводини.

**Приявйованє на конкурс**

**Член 7.**

Прияву на конкурс ше подноши на єдинственим формуларе хтори ше обявює на интернет-боку Секретарияту у чаше хтори по правилу нє може буц кратши як 15 днї по обявйованю конкурса.

Конкурс отворени од 29. януара 2025. року по 14. фебруар 2025. року.

**Документация яку ше приклада ґу прияви**

**Член 8.**

Ґу прияви на Конкурс ше подноши тоту документацию:

1. фотокопию акта з яким ше доказує свойство домашнього окружних и медзиокружних змаганьох зоз знаня язика;
2. нєвязане понукнуце-предрахунок за програмни трошки, набавку опреми (калкулацию трошкох).

Секретарият затримує право од подношителя прияви, по потреби, питац додатну документацию и информациї, и кед у чаше 8 дньох подношитель прияви нє поступи по вимаганю за дополньованє документациї, Секретарият прияву будзе тримац як нєподполну.

**Комисия за запровадзованє конкурса**

**Член 9.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурсу.

Члени Комисиї длужни подписац вияву же нє маю приватни интерес у вязи зоз роботу и одлучованьом Комисиї, односно зоз запровадзованьом конкурса (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє першу дїю у вязи з конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

**Член 10.**

По виходзеню термину за подношенє приявох, Комисия розпатра прияви.

Комисия зоз Ришеньом одруци нєподполни або нєправилно виполнєни прияви т.є. прияви у хторих нє виполнєни шицки обовязни поля (поля хтори нє обовязни наведзени у формуларе прияви), прияви хтори нє подписани и печацовани, як и нєблагочасни прияви.

Комисия зоз Ришеньом одруци и нєдошлєбодзени прияви, и то:

* прияви хтори поднєсли нєовласцени особи и субєкти хтори нє предвидзени зоз конкурсом;
* прияви хтори ше нє одноша на з конкурсом предвидзени наменки зоз члена 3. того правилнїка;
* прияви хтори ше одноша на набавку опреми, инвестицийни укладаня або стаємни трошки и рядову дїялносц подношителя прияви;
* прияви подношительох приявох хтори нє поднєсли звит о трошеню и хаснованю додзелєних средствох за предходни рок, односно за хторих ше утвердзи зоз звиту же нєнаменково трошели тоти средства як анї прияви подношительох хтори нє вимирели обовязки по предходних конкурсох Секретарияту у смислу доручованя фотоґрафийох або видео-материялу як доказу о реализованих активносцох;
* прияви подношительох приявох хтори наративни/финансийни звит о реализациї програмох/проєктох зоз предходного року нє доручели у предвидзених терминох;
* прияви хтори ше одноша на набавку опреми або отримованє опреми хтора у функциї реализациї проєкту, як и инши капитални трошки.

Подношитель прияви ма право поднєсц жалбу на Ришенє о одруцованю у чаше осем дньох по доручованю Ришеня. Одлуку о жалби, хтору ше муши обгрунтовац, Секретарият приноши у чаше 15 дньох по єй доставаню.

**Критериюми за додзельованє средствох по конкурсу**

**Член 11.**

При одредзованю висини средствох за додзельованє ше будзе применьовац тоти критериюми:

|  |  |  |
| --- | --- | --- |
| Порядкове число | Критериюми | Боди |
| 1. | Цилї и активносци проєкту у складзе зоз приоритетами конкурсу | 0-30 |
| 2. | Цилї проєкту ясни, конкретни и витворлїви | 0-10 |
| 3. | Активносци реални и адекватни за посцигованє цильох | 0-10 |
| 4. | Видлївосц проєкту | 0-10 |
| 5. | Отримуюцосц резултатох проєкту | 0-10 |
| 6. | Потерашнї искуства у реализациї проєктох з якима ше доприноши ґу унапредзеню образовно-воспитней роботи. | 0-10 |

**Член 12.**

У складзе зоз критериюмами яки дефиновани у Конкурсу и Правилнїку, Комисия формує ранґ-лїстину подношительох приявох зоз предлогом за розподзельованє средствох яки опредзелєни зоз Конкурсом.

Комисия ма обовязку предлог розподзельованя средствох составиц у чаше хтори нє може буц длугши як 60 днї по виходзеню термину за подношенє приявох и вєдно з ранґ-лїстину доручиц го покраїнскому секретарови на одлучованє.

**Одлучованє о додзельованю средствох по конкурсу**

**Член 13.**

Покраїнски секретар розпатра предлог Комисиї з ранґ-лїстину и одлучує о розподзельованю средствох основним и штреднїм школом, учашнїком конкурса, з Ришеньом.

Ришенє зоз пасуса 1. того члена конєчне.

Ришенє зоз пасуса 1. того члена зоз таблїчковим препатрунком хтори облапя податки о додзельованю средствох ше обявює на интернет-боку Покраїнского секретарияту.

**Заключованє контрактох**

**Член 14.**

Обовязку за додзельованє средствох Покраїнски секретарият пребера на основи контракту, у смислу закона з яким ше ушорює буджетну систему.

**Виплацованє додзелєних средствох**

**Член 15.**

Додзелєни средства ше виплацує по заключованю Контракту, а на основи поєдинєчних ришеньох о виплацованю, у складзе з динамику прилїву средствох до буджету АП Войводини.

Кед хаснователь средствох нє подпише контракт у чаше яки одредзел Секретарият, будзе ше тримац же одступел од поднєшеней прияви.

У случаю же ше, пре причини на яки Секретарият нє може уплївовац, додзелєни средства нє може пренєсц на рахунки хасновательох средствох, Секретарият ма право розтаргнуц контракт.

**Хаснованє додзелєних средствох и обовязки хасновательох средствох**

**Член 16.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки, за яку средства додзелєни, зоз припадаюцу документацию хтору оверели одвичательни особи.

Хасновательови хтори нє доручи змист у предписаним термину ше посила опомнуце.

Кед анї после 8 дньох по приманю опомнуца нє доручи комплетни наративни и финансийни звит, хаснователь ма обовязку врациц средства до буджету АПВ и траци право апликовац на наступни розписани конкурс.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Провадзенє реализациї**

**Член 17.**

Зоз цильом провадзеня реализациї програми або проєкту, Секретарият може реализовац мониторинґ нащиви.

Секретарият прави звит о мониторинґ нащиви у чаше дзешец дньох по запровадзеней нащиви.

**Закончуюци одредби**

**Член 18.**

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

Зоз дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за софинансованє програмох и проєктох у обласци моцнєня язичних компетенцийох школярох основних и штреднїх школох у АП Войводини («Службени новини АПВ», число 7/23 и 5/24).

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 000217931 2025 09427 001 001 000 001

Нови Сад, 28.1.2025. року

ПОКРАЇНСКИ СЕКРЕТАР,

Роберт Отот